《过贾似道葛岭旧居》
宋代·释文珦

顺逆人兽心，成败翻覆手。
鬼神不相容，子孙岂能守。
昔者过此门，歌钟会群丑。
今者过此门，阗然已丰蔀。
羞死满院花，颦残数株柳。
空室走鼪鼯，荒池长蝌蚪。
转眼即凄凉，况复百年后。
积釁多自戕，盛德斯可久。
富贵如浮埃，於身境何有。
为谢高明人，非义慎勿取。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。